Radu Drăgușin a reacționat după ce a fost integralist la Tottenham în "thriller-ul" cu Luton Town
Radu Drăgușin (22 de ani) a fost integralist în victoria obținută de Tottenham pe teren propriu cu Luton Town, scor 2-1.
Fundașul echipei naționale a fost titularizat de Ange Postecoglou după ce titularul Micky van de Ven s-a accidentat.
Radu Drăgușin: "Munca grea este răsplătită!"
Internaționalul român a avut o prestație bună în meciul cu Luton, iar suporterii au avut cuvinte de laudă la adresa sa.
La câteva ore după fluierul final, Radu Drăgușin a reacționat pe rețelele sociale după ce a fost integralist în meciul cu Luton.
"Am învins acasă în seara asta! Sunt entuziasmat să fac parte din această echipă incredibilă. Munca grea este răsplătită, iar meciul din această seară este dovada acestui lucru. Să mergem înainte!", a fost mesajul transmis de Radu Drăgușin pe rețelele sociale.
Reacția lui Ange Postecoglou după Tottenham - Luton 2-1
"Este un meci pe care ar fi trebuit să ni-l facem mai ușor. Toate echipele luptă pentru îndeplinirea unui obiectiv, iar Luton nu putea să se aplece în fața noastră. Trebuia să merităm această victorie și cred că am reușit să facem acest lucru.
Cred că este important (n.r. că Tottenham reușește să revină). Am fost dezamăgit de golul pe care l-am primit, cred că putea fi evitat. Cred că băieții au reușit să își păstreze calmul și au continuat să joace fotbal.
Nu vei putea niciodată să desfaci complet o echipă. Dacă am fi fost în avantaj, jocul ar fi fost mai confortabil, dar băieții au dat dovadă de caracter.
Son continuă să aibă prestații foarte bune. A avut câteva ocazii bune de gol, dar a fost puțin ghinionist. A fost un jucător important pentru acest club foarte mult timp și va continua să fie. Este foarte dedicat, are așteptări uriașe și dă totul cât timp se află pe teren", a spus Ange Postecoglou la finalul meciului, conform BBC.
Urmăriți SPORT.RO și pe Google News